

РЕПУБЛИКА СРБИЈА

АП ВОЈВОДИНА

ОПШТИНА ТЕМЕРИН

ОПШТИНСКО ВЕЋЕ

Број: 06-1/2025-12-4-01

Дана:25.02.2025. године

Т Е М Е Р И Н

 На основу члана 38. став 2. Закона о удружењима (''Службени гласник Републике Србије'' број 51/2009, 99/2011- други закони и 44/2018-други закон), члана 6. Одлуке о буџету општине Темерин за 2025. годину (“Сл. лист општине Темерин”, број 30/2024) и члана 4. Правилника о критеријумима и поступку доделе средстава из буџета општине Темерин за дотације невладиним организацијама за спровођење програма и пројеката од јавног интереса ( “Сл. лист општине Темерин”, број 1/16),

 Општинско веће општине Темерин, на 24**.** седници одржаној 25.02.2025. године,

**р а с п и с у ј е**

**ЈАВНИ КОНКУРС**

**за доделу средстава из буџета општине Темерин за суфинансирање програма и пројеката од јавног интереса која реализују удружења грађана у 2025. години**

 **I ПРЕДМЕТ КОНКУРСА**

 Предмет конкурса је додела средстава за суфинансирање програма, које у континуитету, током целе године, реализују удружења грађана (**РЕДОВНА ДЕЛАТНОСТ**), а који су од јавног интереса за општину Темерин.

 Под програмом од јавног интереса, нарочито се сматрају програми у области: заштите животне средине, локалног економског развоја, развоја пољопривреде, здравствене заштите, социјалне заштите, борачко-инвалидске заштите, заштите лица са инвалидитетом, старих и беспомоћних лица, хуманитарни програми, програми образовања, науке, информисања, програми заштите људских права, заштите животиња, туристичке промоције и други програми у којима удружење, искључиво и непосредно следи јавне потребе.

 **II ВИСИНА СРЕДСТАВА**

 Средства за суфинансирање програма из тачке Iовог конкурса, обезбеђена су Одлуком о буџету општине Темерин за 2025. годину (“Сл. лист општине Темерин”, број 30/2024) у оквиру раздела 4, конто 481 - Дотације невладиним организацијама, а на следећим позицијамa:

* позиција 50, средства у износу од  **1.290.000,00** динара

(програмска активност: Дневне услуге у заједници)

* позиција 52, средства у износу од **450.000,00** динара

(програмска активност: Подршка реализацији програма Црвеног крста)

* позиција 84: средства у износу од **900.000,00** динара

(програмска активност: Услуге против пожарне заштите)

* позиција 100, средства у износу од **1.260.000,00** динара

(програмска активност: Мере подршке руралном развоју)

* позиција 110, средства у износу од **900.000,00** динара

(програмска активност: Промоција туристичке понуде)

* позиција 124, средства у износу од **500.000,00** динара

(програмска активност: Заштита природе)

* позиција 136, средства у износу од **400.000,00** динара

(програмска активност: Подршка економском развоју и промоцији предузетништва)

 **III ОПШТИ УСЛОВИ КОНКУРСА**

1. На конкурсу могу да учествују удружења грађана регистрована у складу са Законом о удружењима (''Службени гласник Републике Србије'' број 51/2009, 99/2011- други закони и 44/2018-други закон), чије је седиште на територији општине Темерин или на територији Јужно-Бачког округа, с тим да морају имати чланове са пребивлиштем на територији општине Темерин и да на територији општине Темерин нема таквог удружења (подносилац пријаве).

2. Пријава на конкурс подноси се искључиво на обрасцу ***Упитника за суфинансирање програма удружења грађана у 2025. години***, који је саставни део овог конкурса. Пријава се може преузети у општини Темерин, канцеларија број 6, или на интернет страници [temerin.rs](http://www.temerin.rs/) -одељак Култура.

 Уз пријаву се обавезно подноси:

* фотокопија оснивачког акта (статута) удружења;
* фотокопија Решења о регистрацији подносиоца пријаве код надлежног органа;
* фотокопија Потврде о пореском идентификационом броју;
* званичан доказ о рачуну код Управе за трезор;
* **основни подаци о подносиоцу пријаве** (кратак историјат, састав стручног руководећег кадра, значајни програми и пројекти које је удружење реализовало у досадашњем раду);
* **детаљан опис програма** за чије суфинансирање се подноси пријава - методе и начин реализације, план и врсте активности, корисници обухваћени програмом и друго (приложити опис највише на две странице).

 **За тачност података унетих у Упитник одговара подносилац пријаве.**

3. Рок за подношење пријаве на конкурс је од **26. фебруара 2025. године до 12. марта 2025. године.**

4. Пријаве се подносе лично, предајом на писарници Општинске управе у згради Општине Темерин или путем поште на адресу:

 **Општина Темерин**

 **Новосадска 326**

 **21235 Темерин**

са назнаком: ***Општинска управа-Одељење за општу управу, друштвене делатности и јавне службе***

***-Конкурс за доделу средстава из буџета општине Темерин за суфинансирање програма и пројеката од јавног интереса која реализују удружења грађана у 2025. години***

5. Пријаве које се доставе након наведеног рока, пријаве са непотпуном документацијом, пријаве послате путем факса или електронске поште, непотписане и неоверене пријаве, као и пријаве корисника којима је буџет општине Темерин током 2024. године доделио средства на име суфинансирања програма и пројеката, а који нису поднели извештај о њиховој реализацији и наменском утрошку средстава, неће се узимати у разматрање.

6. О избору програма по расписаном конкурсу одлучује Комисија за избор програма и пројеката ( у даљем тексту: Комисија) коју образује Општинско веће.

7. Комисија разматра пријаве и у складу са условима конкурса, сачињава предлог Одлуке о ибору програма и пројеката који ће се суфинансирати из буџета општине и доставља предлог Одлуке Општинском већу на усвајање.

 Пре достављања предлога Одлуке, Комисија задржава право да од подносилаца који су благовремено поднели пријаве по потреби затражи додатну документацију и информације.

8. Одлуку о избору програма и пројеката који се суфинансирају из буџета општине Темерин по конкурсу доноси Општинско веће на основу предлога Одлуке Комисије.

 Одлука Општинског већа је коначна.

 Општинско веће није обавезно да образложи своје одлуке.

 Уговором између општине и корисника средстава уређују се права, обавезе и одговорности уговорних страна, начин реализовања програма, као и начин извештавања о наменском трошењу средстава.

9. Резултати конкурса се објављују на интернет страници Општине Темерин: [temerin.rs](http://www.temerin.rs/) -одељак Култура.

10. Пријаве и приложена документација не враћају се подносиоцима.

11. Конкурс се објављује у ,,Службеном листу општине Темерин”, на званичној интернет страници општине: [temerin.rs](http://www.temerin.rs/) у рубрици конкурси и огласи и у листу ,,Наше новине”, које излазе на територији општине Темерин.

 **IV КРИТЕРИЈУМИ ЗА ДОДЕЛУ НОВЧАНИХ СРЕДСТАВА**

Мерила за избор пројеката одређена су у **Правилнику о критеријумима и поступку доделе средстава из буџета општине Темерин за дотације невладиним организацијама, за спровођење програма и пројеката од јавног интереса** (“Сл. лист општине Темерин”, број 1/16), који се може преузети са интернет странице Општине Темерин: [www.temerin.rs](http://www.temerin.rs/) -одељак Култура.

 ПРЕДСЕДНИК ОПШТИНЕ

 МЛАДЕН ЗЕЦ